Den 21-årige mand, der i sidste uge blev anholdt i Sverige, efter at han i en måned havde været efterlyst for at have været impliceret i skudsagen fra Aalborg Øst, kommer til Aalborg tirsdag. Det oplyser efterforskningsleder Lars Nørskov Jørgensen fra Nordjyllands Politi. Den 21-årige mand fremstilles sandsynligvis i grundlovsforhør i løbet af onsdagen. Den 21-årige er den tredje anholdte i skudsagen fra Blåkildevej i Aalborg Øst, der udspillede sig d. 17. januar. En 30-årig mand med indvandrerbaggrund blev skudt i maven og var så alvorligt såret, at han måtte lægges i kunstigt koma. Den 30-årige er fortsat indlagt på sygehuset. Den 21-årige bliver formentligt sigtet for at være den, der affyrede skuddene. Den 21-årige er bror til den 28-årige mand og søn af den 50-årige mand, der er varetægtsfængslede i sagen. Indsatsstyrker fra svensk politi fandt den 21-årige på en adresse i Landskrona, hvor den 21-årige danskers søster bor.
En 21-årig mand, der er mistænkt for drabsforsøg i forbindelse med skudsagen fra Aalborg Øst, kommer tirsdag til Aalborg.